Document ID: /roh_data/filtered/fineweb-2-filterrobots_roh.jsonl.gz/57296

Dentant ch’il chantun paja vinavant quasi in mez milliun francs ad onn vi da projects, ha la Confederaziun augmentà sia contribuziun per radund 40% sin dapli ch’in milliun francs ad onn. Sco quai ch’il Parc Ela scriva en ses davos Newsletter, saja uschia pussaivel da realisar dapli projects. Trais plazzas novas sajan gia vegnidas occupadas. Ina plazza nova promovia la biodiversitad ed ils insects, ed en il sectur da la furmaziun dettia ina segunda plazza.
Grazia las novas resursas saja era pussaivel d’augmentar il servetsch dal ranger dal Parc Ela, e da drizzar en in post d’infurmaziun a Casti. Da nov surpiglia il Parc Ela da la Regiun Alvra ils projects en connex cun la promoziun da products regiunals ed il svilup da l’economia sin basa persistenta.